**Retningslinjer for brug af Facebook i ESK 223 Værløse**

**1. Indledning**

Formålet med eskadrillens brug af Facebook er todelt. For det første er det hensigten, at Facebook betragtes som et interaktivt kommunikationsværktøj, der kan anvendes til formidling af information af intern karakter. For det andet sigter vores brug af Facebook til at motivere og fastholde hinanden.

Det kan svært at drage grænsen mellem det første formål og det andet. På den ene side vil vi gerne virke professionelle udadtil, hvor vi profilerer os over for vores samarbejdspartnere, og på den anden side vil vi gerne have det sjovt. Dette er to helt legitime formål, som på visse punkter strider imod hinanden.

Disse retningslinjer er derfor fastsat for at tydeliggøre, hvilken adfærd vi forventer af hinanden, samt at sikre, at der består et rimeligt forhold mellem vores gruppesides to formål.

Nederst punkt 8 følger nogle gode råd om vores adfærd på Facebook.

**2. Generelle regler**

**A.**

Kun personel, som fremtræder med eget navn godkendes som medlem af gruppesiden.

**B.**

Ved opslag forstås alt indhold, som slås op på gruppesiden, herunder tekst, billeder og video.

**C.**

Opslag skal enten have som sit formål at formidle intern information eller at motivere og fastholde personellet i vores eskadrille.

**D.**

Opslag skal i høj grad relatere sig til vores virke som Hjemmeværnssoldater. Opslag, som åbenlyst er irrelevante, godkendes ikke.

**E.**

Opslag, som relaterer sig til vores brug af våben bør i vides muligt omfang undgås. Det er dog altid tilladt at annoncere for aktiviteter, hvor der indgår brug af våben.

**F.**

Opslag må være af humoristisk karakter i det omfang, det ikke er egnet til at støde nogen og ikke overtræder regler efter disse retningslinjer. Det betyder, at det er uden betydning, om nogen konkret har følt sig stødt, når blot opslaget ud fra en umiddelbar vurdering findes egnet til at støde nogen.

**G.**

Opslag må ikke have som sit formål at chikanere personer, navngivne som unavngivne.

**H.**

Opslag skal overholde gældende lovgivning. Det betyder, at opslag som indebærer mulige overtrædelser af eksempelvis straffelovens regler om injurier og racisme, ikke godkendes. Det samme gælder mulige overtrædelser af regler om ophavsret, hvilket vil sige, at det ikke er tilladt at opslå indhold, som man ikke ejer rettigheder til.

**I.**

Opslag må som udgangspunkt ikke være af kommerciel karakter. Det vil sige, at det ikke er tilladt at gøre reklame for afsætning af varer eller tjenesteydelser, hvor man har en individuel interesse i at øge omsætningen. Forbuddet gælder ikke tilfælde, hvor der gøres opmærksom på en indgået rabatordning, som alle i eskadrillen kan deltage i, eller andre lignende tilfælde.

**J.**

Opslag, der har som sit formål at skabe en bredere debat bør i videst muligt omfang undgås. Der henvises i stedet til andre fora, herunder møder i eskadrillen.

**3. Brug af billeder**

**A.**

Der bør i videst muligt omfang kun lægges billeder op af personel, som har givet sit specifikke, frivillige og udtrykkelige samtykke.

**B.**

På billeder, hvor der både optræder personel og våben, skal alle ansigter sløres, inden billedet lægges op.

**4. Oprettelse af aktiviteter**

**A.**

Oprettelse af aktiviteter på Facebook bør i videst muligt omfang undgås.

**B.**

De, som undtagelsesvis opretter aktiviteter på gruppesiden, er selv ansvarlig for at udvikle, følge, vedligeholde, opdatere samt nedlægge aktiviteten, når den ikke længere er aktiv.

**5. Oprettelse af andre gruppesider**

**A.**

Det er tilladt for personel i vores eskadrille at oprette egne gruppesider på Facebook efter gældende regler.

**B.**

Andre gruppesider, som direkte eller indirekte signalerer forbindelse til ESK 223 Værløse skal godkende EC som medlem. Dette er et ubetinget krav, som følger af regler om EC.s muligheder for at kontrollere underlagt personel.

**C.**

Andre gruppesider må anvende eskadrillens navn og officielle logo i det omfang, gruppesiden er underlagt samme retningslinjer, som eskadrillens officielle gruppeside.

**6. Administrator**

**A.**

Opslag skal som udgangspunkt godkendes af en administrator. Det er muligt at kommentere på allerede godkendte opslag, uden at disse kommentarer skal godkendes. Sidens administratorer er EC, NK, KDOBM og IT-BM.

**B.**

Hvorvidt et opslag overtræder gældende retningslinjer fastsættes efter en administrators nærmere skøn.

**7. Sanktioner**

**A.**

Opslag, som ikke overholder gældende retningslinjer, godkendes ikke. En administrator bør give en konkret tilbagemelding på, hvorfor opslaget ikke godkendes.

**B.**

Opslag, som ikke skal godkendes, og som strider imod gældende retningslinjer, slettes uden varsel.

**C.**

Ved gentagne overtrædelser af gældende retningslinjer kan den pågældende pålægges tidsbestemt karantæne. I grove tilfælde kan den pågældende forbydes medlemskab af gruppesiden på ubestemt tid.

**8. Gode råd om adfærd på Facebook**

**A.**

Overvej nøje, hvad du skriver om vores eskadrille – både når du har din arbejdskasket på og som privatperson. Læseren kan have svært ved at adskille i hvilken rolle, du udtaler dig.

**B.**

Opfør dig på Facebook på samme måde, som du ville gøre på arbejde. Vis den samme respekt og loyalitet over for vores eskadrille, kolleger og chef på nettet som i virkeligheden.

**C.**

Udvis samme tjenestedisciplin på Facebook, som du ville gøre i fysiske rammer. Husk de gældende regler for adfærd for befalingsmænd og officerer. Vær det gode eksempel for dine kollegaer.

**D.**

Pas på, hvad du skriver på nettet. Pas på ordvalget. Du må ikke bruge injurierende eller diskriminerende udsagn.

**E.**

Husk at den tavshedspligt, som gælder i forhold til dine arbejdsopgaver, også gælder på Facebook.

**F.**

Facebook er et åbent rum, hvor alle i princippet kan læse med.

**G.**

Brug din sunde fornuft på samme måde, som du ellers gør på internettet.

**H.**

Er du i tvivl om, hvorvidt et opslag overholder gældende retningslinjer, kan du kontakte en administrator, inden du laver opslaget.